
1. [bookmark: Uv]Úvodné a kontaktné informácie

V tejto časti nájdete informácie o spracúvaní osobných údajov zo strany Slovak Business Agency so sídlom: Karadžičova 7773/2, 811 09 Bratislava – Staré Mesto, IČO: 30 845 301 (ďalej len „SBA“ alebo „prevádzkovateľ“).  SBA je záujmové združenie právnických osôb založené za účelom podpory a rozvoja malého a stredného podnikania v Slovenskej republike. V rámci jednotlivých aktivít SBA v nevyhnutnom rozsahu spracúva aj osobné údaje dotknutých osôb, pričom podrobnosti o spracúvaní osobných údajov sú dostupné v ďalšom texte tohto dokumentu. 

Všetky spracovateľské operácie s osobnými údajmi sú zo strany SBA realizované výlučne v súlade s Nariadením Európskeho parlamentu a Rady (EÚ) 2016/679 zo dňa 27. apríla 2016 o ochrane fyzických osôb pri spracúvaní osobných údajov a voľnom pohybe takýchto údajov, ktorým sa zrušuje smernica 95/46/ES v platnom znení (ďalej len „Nariadenie GDPR“) a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „Zákon“).

SBA spracúva osobné údaje na presne vymedzený účel, v nevyhnutnom rozsahu, po nevyhnutnú dobu a s dôrazom na zabezpečenie dôvernosti, integrity a dostupnosti osobných údajov. 

Identifikácia prevádzkovateľa: 

Názov združenia: 	Slovak Business Agency	
Sídlo:			Karadžičova 7773/2, 811 09 Bratislava – Staré Mesto
IČO:			30 845 301	
Registrový úrad:	Okresný úrad Bratislava






Kontaktné údaje: 

Vo veciach ochrany osobných údajov môžete SBA kontaktovať nasledovnými spôsobmi: 

· písomne na adrese: 	Slovak Business Agency, zodpovedná osoba pre ochranu osobných údajov, Trnavská cesta 486/100, 821 01 Bratislava II
· telefonicky: 		+421 2 203 63 100
· e-mailom:		gdpr@sbagency.sk 

SBA ustanovila tzv. zodpovednú osobu pre ochranu osobných údajov (DPO – data protection officer), ktorá je poverená dohľadom nad spracúvaním osobných údajov. Všetky vaše podania v súvislosti s agendou ochrany osobných údajov budú postúpené na vybavenie zodpovednej osobe.  	

2. [bookmark: Pr]Práva dotknutej osoby a ich uplatňovanie

Každá dotknutá osoba (teda osoba, ktorej sa osobné údaje týkajú) má v zmysle príslušných ustanovení Nariadenia GDPR práva, ktoré jej v súvislosti so spracúvaním osobných údajov prislúchajú. Upozorňujeme, že jednotlivé práva dotknutej osoby môžu byť viazané na konkrétny právny základ pre daný účel spracúvania. V prípade, že sa dotknutá osoba rozhodne realizovať svoje práva vyplývajúce z Nariadenia GDPR, môže tak uskutočniť prostredníctvom vyššie uvedených kontaktných údajov.  

V súlade s ustanovením čl. 12 ods. 3 Nariadenia GDPR SBA poskytne dotknutej osobe informácie o opatreniach, ktoré sa prijali na základe jej žiadosti, bez zbytočného odkladu a v každom prípade do jedného mesiaca od doručenia žiadosti. Uvedená lehota sa môže v prípade potreby predĺžiť o ďalšie dva mesiace, pričom sa zohľadní komplexnosť žiadosti a počet žiadostí. V prípade predĺženia lehoty bude SBA o tejto skutočnosti informovať dotknutú osobu do jedného mesiaca od doručenia žiadosti spolu s dôvodmi zmeškania lehoty. Ak dotknutá osoba podala žiadosť elektronickými prostriedkami, informácie sa podľa možnosti poskytnú elektronickými prostriedkami, pokiaľ dotknutá osoba nepožiadala o iný spôsob. 

Ak SBA neprijme opatrenia na základe žiadosti dotknutej osoby, bezodkladne a najneskôr do jedného mesiaca od doručenia žiadosti, informuje dotknutú osobu o dôvodoch nekonania, pričom dotknutá osoba má v takomto prípade možnosť podať sťažnosť dozornému orgánu a uplatniť súdny prostriedok nápravy. 

Všetky informácie sa dotknutej osobe poskytujú bezplatne. Ak sú žiadosti dotknutej osoby zjavne neopodstatnené alebo neprimerané, najmä pre ich opakujúcu sa povahu, SBA je oprávnená:
· požadovať primeraný poplatok zohľadňujúci administratívne náklady na poskytnutie informácií alebo na oznámenie alebo na uskutočnenie požadovaného opatrenia alebo
· odmietnuť konať na základe žiadosti.  

V prípade, ak má SBA oprávnené pochybnosti ohľadne totožnosti fyzickej osoby, ktorá si uplatnila práva dotknutej osoby (v zmysle čl. 15 až 22 Nariadenia GDPR), je SBA oprávnená požiadať o poskytnutie dodatočných informácií potrebných na potvrdenie totožnosti dotknutej osoby. 

Dotknutej osobe prislúchajú na základe Nariadenia GDPR nasledovné práva: 

Právo dotknutej osoby na prístup ku svojim osobným údajom 
(čl. 15 Nariadenia GDPR)
Dotknutá osoba má právo na potvrdenie o tom, či prevádzkovateľ spracúva jej osobné údaje, má právo získať prístup k týmto údajom, má právo na informácie ohľadne tohto spracúvania, na poskytnutie kópií osobných údajov, ktorými o dotknutej osobe prevádzkovateľ disponuje. 

Právo dotknutej osoby na opravu
(čl. 16 Nariadenia GDPR) 
Dotknutá osoba má právo na to, aby prevádzkovateľ bez zbytočného odkladu opravil nesprávne osobné údaje, ktoré sa jej týkajú. So zreteľom na účely spracúvania má dotknutá osoba právo na doplnenie neúplných osobných údajov, a to aj prostredníctvom poskytnutia doplnkového vyhlásenia.  

Právo dotknutej osoby na vymazanie (právo „na zabudnutie“)
(čl. 17 Nariadenia GDPR)
Dotknutá osoba má právo na to, aby prevádzkovateľ bez zbytočného odkladu vymazal osobné údaje, ktoré sa jej týkajú, ak je splnený niektorý z dôvodov uvedených v čl. 17 Nariadenia GDPR a to: 
· osobné údaje už nie sú potrebné na účely, na ktoré sa získavali alebo inak spracúvali,
· dotknutá osoba odvolá súhlas, na základe ktorého sa spracúvanie vykonáva, ak neexistuje iný právny základ pre spracúvanie osobných údajov,
· dotknutá osoba namieta spracúvanie osobných údajov na právnom základe oprávneného záujmu prevádzkovateľa a neprevažujú žiadne oprávnené dôvody na spracúvanie,
· osobné údaje sa spracúvali nezákonne,
· osobné údaje musia byť vymazané, aby sa splnila zákonná povinnosť podľa práva Európskej únie alebo práva Slovenskej republiky,
· osobné údaje sa získavali v súvislosti s ponukou služieb informačnej spoločnosti osobe mladšej ako 16 rokov. 
Prevádzkovateľ nie je povinný osobné údaje dotknutej osoby vymazať, ak je spracúvanie potrebné: 
· na uplatnenie práva na slobodu prejavu a na informácie,
· na splnenie povinnosti podľa práva Európskej únie alebo práva Slovenskej republiky alebo na splnenie úlohy realizovanej vo verejnom záujme alebo pri výkone verejnej moci zverenej prevádzkovateľovi,
· z dôvodov verejného záujmu v oblasti verejného zdravia,
· z dôvodov spracúvania na tzv. privilegované účely, a to na účely archivácie vo verejnom záujme, na účely vedeckého alebo historického výskumu, či na štatistické účely, pokiaľ je pravdepodobné, že právo na výmaz znemožní alebo závažným spôsobom sťaží dosiahnutie cieľov takéhoto spracúvania,
· na preukazovanie, uplatňovanie alebo obhajovanie právnych nárokov. 

Ak prevádzkovateľ zverejnil osobné údaje a je povinný tieto osobné údaje vymazať, podnikne primerané opatrenia, aby informoval prevádzkovateľov, ktorí vykonávajú spracúvanie osobných údajov, že dotknutá osoba ich žiada, aby vymazali všetky odkazy na tieto osobné údaje, ich kópiu alebo repliky. 

Právo dotknutej osoby na obmedzenie spracúvania osobných údajov 
(čl. 18 Nariadenia GDPR): 
Dotknutá osoba má právo na to, aby prevádzkovateľ za určitých okolností obmedzil spracúvanie osobných údajov, a to z nasledovných dôvodov: 
· dotknutá osoba napadne správnosť osobných údajov (obmedzenie spracúvania sa vzťahuje na obdobie počas overovania správnosti osobných údajov), 
· spracúvanie je protizákonné a dotknutá osoba namieta proti vymazaniu osobných údajov a žiada, namiesto výmazu osobných údajov, obmedzenie ich použitia,
· prevádzkovateľ už nepotrebuje osobné údaje na účely spracúvania, ale potrebuje ich dotknutá osoba na preukázanie, uplatňovanie alebo obhajovanie právnych nárokov, 
· dotknutá osoba namietala voči spracúvaniu osobných údajov na základe oprávneného záujmu prevádzkovateľa, a to až do overenia, či oprávnené dôvody na strane prevádzkovateľa prevažujú nad oprávnenými dôvodmi dotknutej osoby. 

Ak došlo k obmedzeniu spracúvania osobných údajov, takéto osobné údaje sa, s výnimkou uchovávania, spracúvajú len so súhlasom dotknutej osoby alebo na preukazovanie, uplatňovanie alebo obhajovanie právnych nárokov.  

Prevádzkovateľ informuje dotknutú osobu, ktorá dosiahla obmedzenie spracúvania osobných údajov, ak by malo byť obmedzenie spracúvania zrušené. 

Právo dotknutej osoby na prenosnosť údajov
(čl. 20 Nariadenia GDPR)
V prípade, ak spracúvanie osobných údajov prebieha formou automatizovaných prostriedkov a toto spracúvanie sa uskutočňuje na právnom základe súhlasu dotknutej osoby alebo na základe zmluvy, má dotknutá osoba právo získať osobné údaje, ktoré sa jej týkajú a ktoré poskytla prevádzkovateľovi, v štruktúrovanom, bežne používanom a strojovo čitateľnom formáte a má právo preniesť tieto údaje k ďalšiemu prevádzkovateľovi bez toho, aby jej v tom pôvodný prevádzkovateľ bránil. 

Právo dotknutej osoby namietať proti spracúvaniu osobných údajov
(čl. 21 Nariadenia GDPR)
Dotknutá osoba má právo namietať spracúvanie osobných údajov, ak je právnym základom spracúvania oprávnený záujem prevádzkovateľa. V prípade takéhoto namietania prevádzkovateľ nesmie ďalej spracúvať osobné údaje, pokiaľ nepreukáže:  
· nevyhnutné oprávnené dôvody na spracúvanie, ktoré prevažujú nad záujmami a právami a slobodami dotknutej osoby,
· dôvody na preukazovanie, uplatňovanie alebo obhajovanie právnych nárokov. 
V prípade, ak dotknutá osoba namietne spracúvanie osobných údajov na účely priameho marketingu, jej osobné údaje prevádzkovateľ nemôže ďalej spracúvať. 

Právo na neúčinnosť automatizovaného individuálneho rozhodovania vrátane profilovania
(čl. 22 Nariadenia GDPR)
Dotknutá osoba má právo na to, aby sa na ňu nevzťahovalo rozhodnutie, ktoré je založené výlučne na automatizovanom spracúvaní, vrátane profilovania a ktoré má právne účinky, ktoré sa jej týkajú alebo ju podobne významne ovplyvňujú. 

Uvedené sa neuplatňuje, ak je rozhodnutie:
· nevyhnutné na uzatvorenie alebo plnenie zmluvy medzi dotknutou osobou a prevádzkovateľom,
· povolené právom Európskej únie alebo právom Slovenskej republiky a ktorým sa zároveň stanovujú aj vhodné opatrenia zaručujúce ochranu práv a slobôd a oprávnených záujmov dotknutej osoby, 
· založené na výslovnom súhlase dotknutej osoby.

Právo odvolať súhlas  

Dotknutá osoba má právo kedykoľvek odvolať svoj súhlas so spracúvaním osobných údajov pokiaľ bolo spracúvanie osobných údajov založené na tomto právnom základe. Dotknutá osoba môže odvolať svoj súhlas spôsobom uvedeným v samotnom súhlase, príp. v informačnej povinnosti k danému účelu spracúvania alebo kontaktovaním prevádzkovateľa so svojou žiadosťou s využitím kontaktných údajov.  

Zákonnosť spracúvania osobných údajov pred odvolaním súhlasu na základe platne udeleného súhlasu nie je jeho odvolaním dotknutá. 

Právo podať sťažnosť 

Ak sa dotknutá osoba domnieva, že pri spracúvaní jej osobných údajov sa postupuje protiprávne alebo sa domnieva, že došlo k porušeniu niektorých z jej uvedených práv, má možnosť obrátiť sa so sťažnosťou alebo návrhom na začatie konania na dozorný úrad – Úrad na ochranu osobných údajov Slovenskej republiky, Budova Park one, Námestie 1. mája 18, 811 06 Bratislava, tel.: +421/2/3231 3214, e-mail: statny.dozor@pdp.gov.sk.

3. [bookmark: Ro]Rozsah a zdroj spracúvaných osobných údajov

SBA v rámci svojich aktivít spracúva nasledovné kategórie osobných údajov: 

Identifikačné údaje: 	
Titul, meno, priezvisko, podpis, rodné číslo, dátum narodenia, štátna príslušnosť, obchodné meno fyzickej osoby – podnikateľa, IČO, DIČ, IČ DPH.

Kontaktné údaje:  	
Emailová adresa, telefónne číslo, adresa/sídlo, prechodná adresa, adresa prevádzky, kontaktné preferencie. 

Údaje o postavení osoby a oprávnení konať za subjekt: 
Vzťah k žiadateľovi, funkcia, oprávnenie konať za subjekt, rodinné väzby.

Údaje zo žiadosti o službu: 
Údaje uvedené v procese registrácie a v žiadosti, opis potreby alebo cieľa žiadateľa, údaje o využívaných službách, údaje o prínose služby. 

Údaje potrebné na overenie oprávnenosti: 
Údaje, ktoré sú nevyhnutné na posúdenie oprávnenosti čerpať program/službu v zmysle konkrétnej schémy a výzvy (napr. veľkosť podniku, obrat, počet zamestnancov, bilančná suma, dátum vzniku, vlastnícka štruktúra, rodinné väzby, odvetvie, SK NACE, rozsah predchádzajúcej podpory a pod.), aktivít, či programu. 

Technické a prevádzkové údaje: 
Prihlasovacie údaje, logy aktivít používateľa a pod. 

Iné údaje: 
Účtovné a platobné údaje, fakturačné údaje, IBAN. Podobizne, obrazové snímky, obrazové a zvukové záznamy a/alebo obrazovo-zvukové záznamy týkajúce sa fyzických osôb. 

V niektorých prípadoch prevádzkovateľ spracúva informáciu o tom, že žiadateľ (fyzická osoba oprávnená vykonávať podnikateľskú činnosť) nebol právoplatne odsúdený za trestný čin hospodársky, trestný čin proti majetku alebo iný trestný čin spáchaný úmyselne, ktorého skutková podstata, súvisí s predmetom podnikania. 

Ak je žiadateľom alebo klientom právnická osoba, prevádzkovateľ spracúva osobné údaje fyzických osôb konajúcich za túto právnickú osobu, najmä štatutárnych orgánov, poverených osôb a kontaktných osôb uvedených v registrácii, žiadosti alebo v súvisiacej komunikácii. Osobné údaje prevádzkovateľ získava priamo od dotknutých osôb alebo od právnických osôb, za ktoré tieto osoby konajú alebo ju zastupujú (napr. keď spoločnosť uvedie štatutára alebo kontaktnú osobu v žiadosti/registrácii). Údaje o oprávnení konať prevádzkovateľ môže overovať aj z verejných registrov. Subjekt, ktorý v takomto prípade osobné údaje inej dotknutej osoby poskytuje, prehlasuje, že je oprávnený tieto osobné údaje SBA poskytnúť a že dotknutú osobu oboznámil s podmienkami spracúvania osobných údajov zo strany SBA. 

4. [bookmark: Úc]Účel spracúvania osobných údajov

SBA realizuje aktivity/služby primárne zamerané na podporu ďalšieho rozvoja malého a stredného podnikania v rámci SR. Tieto aktivity sú realizované v rámci národných projektov, štátnych programov, medzinárodných projektov a v rámci ďalších aktivít SBA v súlade s príslušnými schémami pomoci a výzvami a/alebo v rámci činnosti SBA zameranej na podporu podnikania všeobecne. 

SBA v uvedených prípadoch spracúva osobné údaje dotknutých osôb za účelom: 

· zabezpečenia a realizácie aktivít/služieb vyplývajúcich z projektu alebo z činnosti (podrobnosti sú vždy uvedené v príslušnej schéme/výzve, nakoľko jednotlivé aktivity sú priebežne aktualizované),
· preukázania vynakladania poskytnutého príspevku v súvislosti s realizáciou projektu alebo činnosťou  (podrobnosti sú vždy uvedené v príslušnej schéme/výzve, nakoľko jednotlivé aktivity sú priebežne aktualizované), 
· výkon ďalších práv a povinností v súvislosti s realizáciou projektu alebo činnosťou  (podrobnosti sú vždy uvedené v príslušnej schéme/výzve, nakoľko jednotlivé aktivity sú priebežne aktualizované). 

Procesné rozdelenie definovaných účelov je nasledovné: 

· Registrácia žiadateľa ako nevyhnutný predpoklad pre prístup k službám a podanie žiadosti.
· Overenie identity a oprávnenosti žiadateľa (preverenie splnenia podmienok výzvy, statusu žiadateľa a ďalších náležitostí definovaných schémou/výzvou, preverenie skutočností uvedených v žiadosti).
· Administrácia a odborné vyhodnotenie žiadosti (komunikácia so žiadateľom, formálna kontrola a obsahové posúdenie prínosu služby).
· Uzatvorenie a/alebo plnenie zmluvy. 
· Poskytovanie pomoci (realizácia schválenej služby, finančné vysporiadanie poskytnutej služby, evidencia poskytnutej pomoci). 
· Monitoring, reporting, kontrola plnenia, archivácia. V prípade ak je to nevyhnutné na preukázanie oprávnenosti vynakladania finančných prostriedkov môže tento účel zahŕňať aj  vyhotovovanie podobizní, obrazových snímok, obrazových a zvukových záznamov a/alebo obrazovo-zvukových záznamov týkajúcich sa fyzických osôb. 
· Vybavovanie dopytov a požiadaviek dotknutých osôb, plnenie povinností v oblasti ochrany osobných údajov.
· Ďalšie činnosti, ktoré prevádzkovateľovi vyplývajú z právnych predpisov.

V uvedených prípadoch je spracúvanie osobných údajov nevyhnutné na splnenie zákonných povinností SBA (právny základ podľa čl. 6 ods. 1 písm. c) GDPR) . 

Zoznam relevantných právnych predpisov: 
	
· zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov,
· zákon č. 290/2016 Z. z. o podpore malého a stredného podnikania a o zmene a doplnení zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov v znení neskorších predpisov,
· zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci),
· zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, 
· zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov,
· zákon č. 431/2002 Z. z. o účtovníctve v znení neskorších predpisov,
· zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov,
· zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov,
· zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov,
· zákon č. 40/1964 Zb. Občiansky zákonník v znení neskorších predpisov,
· zákon č. 513/1991 Zb. Obchodný zákonník v znení neskorších predpisov,
· zákon č. 18/2018 Z. z. o ochrane osobných údajov, 
· Zákon č. 395/2002 Z. z. o archívoch a registratúrach, 
· zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
· Nariadenie GDPR,
· nariadenie Komisie (EÚ) 2023/2831 z 13. decembra 2023 o uplatňovaní článkov 107 a 108 Zmluvy o fungovaní Európskej únie na pomoc de minimis v platnom znení,
· príloha I. nariadenia Komisie (EÚ) 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení,
· nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku,
· nariadenie Európskeho parlamentu a Rady (EÚ) 2021/1058 z 24. júna 2021, o Európskom fonde regionálneho rozvoja a Kohéznom fonde.

V prípade, ak je poskytnutie služby viazané na uzatvorenie zmluvy a zmluvnou stranou je fyzická osoba alebo fyzická osoba – podnikateľ, dochádza k spracúvaniu osobných údajov aj na právnom základe v zmysle čl. 6 ods. 1 písm. b) Nariadenia GDPR. Uvedené zahŕňa uzatvorenie zmluvy, výkon práv a povinností vyplývajúcich zo zmluvy a jej plnenie. 

SBA môže osobné údaje ďalej spracúvať aj v rámci tzv. predzmluvných vzťahov (čl. 6 ods. 1 písm. b) Nariadenia GDPR), a to najmä v prípade, ak žiadateľ navrhuje potenciálnych expertov na poskytnutie služby.  

V prípade, ak sú spracúvané osobné údaje nad rámec vyššie uvedených skutočností, bude k tomu dochádzať na základe nasledovných právnych základov: 

· spracúvanie je nevyhnutné na splnenie úlohy realizovanej vo verejnom záujme (čl. 6 ods. 1 písm. e) Nariadenia GDPR),
· dotknutá osoba vyjadrila súhlas so spracúvaním svojich osobných údajov na jeden alebo viaceré konkrétne účely (čl. 6 ods. 1 písm. a) Nariadenia GDPR).

Prevádzkovateľ spracúva osobné údaje aj na právnom základe oprávneného záujmu (čl. 6 ods. 1 písm. f) Nariadenia GDPR), a to v nasledovných prípadoch: 

· spracúvanie osobných údajov na účely efektívnej komunikácie (oprávnený záujem spočíva v možnosti komunikovať s kontaktnými osobami a zástupcami žiadateľov, prijímateľov a dodávateľov za účelom zabezpečenia realizácie služieb a aktivít),
· ochrana IT systémov a zaistenie bezpečnosti (oprávnený záujem na zachovaní dôvernosti, dostupnosti a integrity dát a osobných údajov),
· vybavovanie dopytov a podnetov zo strany tretích osôb (oprávnený záujem spočíva v možnosti reagovať na dopyty/požiadavky tretích osôb a zabezpečiť tak efektívnu komunikáciu). 

Marketingové aktivity: 

V prípade, že máte záujem dostávať marketingové informácie o novinkách a aktivitách SBA, je potrebný na to váš súhlas. Udelenie súhlasu je dobrovoľné a udelený súhlas môžete kedykoľvek a bez udania dôvodu odvolať. Odvolanie súhlasu nemá vplyv na zákonnosť spracúvania vychádzajúceho zo súhlasu pred jeho odvolaním. Odvolanie súhlasu je možné realizovať zaslaním žiadosti na e-mailovú adresu gdpr@sbagency.sk alebo odhlásením sa z odberu priamo v texte e-mailu.
Súhlas je udelený na obdobie najviac 10 rokov. 

Marketingové informácie o novinkách a aktivitách SBA vám prevádzkovateľ môže zasielať aj bez súhlasu v prípade, ak ste v minulosti využili služby SBA, a to na právnom základe oprávneného záujmu prevádzkovateľa. SBA má oprávnený záujem na rozvoji vzťahov so subjektami, ktoré v minulosti využili jej služby.

5. [bookmark: Po]Poučenie ohľadom poskytovania osobných údajov

Ak je poskytnutie osobných údajov zákonnou požiadavkou, dotknutá osoba je povinná osobné údaje poskytnúť, nakoľko v opačnom prípade nie je možné zo strany SBA riadne plnenie zákonných povinností, ktoré jej vyplývajú z predmetných právnych predpisov. 

V prípade spracúvania osobných údajov na právnom základe súhlasu, je poskytnutie osobných údajov dobrovoľné s tým, že dotknutá osoba má právo svoj súhlas kedykoľvek odvolať - odvolanie súhlasu bude mať za následok zastavenie spracúvania osobných údajov na daný účel. 

Ak má k spracúvaniu osobných údajov dôjsť na právnom základe plnenia zmluvy, neposkytnutie osobných údajov znemožní vypracovanie a následné uzatvorenie a plnenie zmluvy.   

Ak je právnym základom spracúvania osobných údajov oprávnený záujem, dotknutá osoba má právo namietať toto spracúvanie. V prípade takéhoto namietania prevádzkovateľ nesmie ďalej spracúvať osobné údaje, pokiaľ nepreukáže:  

· nevyhnutné oprávnené dôvody na spracúvanie, ktoré prevažujú nad záujmami a právami a slobodami dotknutej osoby,
· dôvody na preukazovanie, uplatňovanie alebo obhajovanie právnych nárokov. 

V prípade, ak dotknutá osoba namietne spracúvanie osobných údajov na účely priameho marketingu, jej osobné údaje prevádzkovateľ nemôže ďalej spracúvať. 


6. [bookmark: Pri]Príjemcovia/kategórie príjemcov osobných údajov

Osobné údaje môže prevádzkovateľ poskytovať orgánom verejnej moci a kontrolným/auditným orgánom, ak je to nevyhnutné na plnenie zákonných a programových povinností, na kontrolu oprávnenosti a na audit financovania.

Subjekty, ktorým môžu byť osobné údaje poskytnuté ako samostatným prevádzkovateľom: Ministerstvo investícií, regionálneho rozvoja a informatizácie SR (MIRRI SR) (v pozícii riadiaceho orgánu pre Program Slovensko) Ministerstvo hospodárstva SR (MH SR) (v pozícii sprostredkovateľského orgánu). 
Inštitúcie oprávnené vykonávať kontrolu sú najmä.
· Najvyšší kontrolný úrad SR (NKÚ SR).
· Ministerstvo financií SR (MF SR).
· Európska komisia a Európsky dvor audítorov.
· Európsky úrad pre boj proti podvodom (OLAF) a Európska prokuratúra.
· Protimonopolný úrad SR: V súvislosti s kontrolou minimálnej pomoci
Osobné údaje môže prevádzkovateľ v nevyhnutnom rozsahu poskytovať partnerom alebo spolupracujúcim subjektom, ak je to potrebné na realizáciu aktivít.

V rozsahu vyžadovanom právnymi predpismi alebo pravidlami programu môže prevádzkovateľ zverejňovať vybrané údaje o podporených subjektoch a aktivitách (napr. identifikácia prijímateľa, názov projektu/aktivity, výška podpory) na účely transparentnosti.

SBA je povinnou osobou v zmysle zákona č. 211/2000 Z. z. o slobodnom prístupe k informáciám. V súvislosti s realizáciou aktivít a služieb sme povinní zverejňovať zmluvy v Centrálnom registri zmlúv (CRZ).


7. [bookmark: Do]Doba uchovávania osobných údajov
Projektová dokumentácia: Všetky údaje spracúvané v súvislosti s poskytnutím pomoci prevádzkovateľ uchováva po dobu 10 rokov od ukončenia doby udržateľnosti projektu.
Účtovná a daňová agenda: Účtovné doklady (vrátane prezenčných listín a mzdových výdavkov expertov) prevádzkovateľ uchováva po dobu 10 rokov nasledujúcich po roku, ktorého sa týkajú, v súlade so zákonom č. 431/2002 Z. z. o účtovníctve.
Agenda ochrany osobných údajov: Záznamy o vybavení vašich žiadostí (uplatnenie práv dotknutej osoby) prevádzkovateľ uchováva 5 rokov odo dňa vybavenia žiadosti.
Marketing a komunikácia: Ak ste prevádzkovateľovi udelili súhlas na zasielanie noviniek, údaje sú spracúvané do odvolania súhlasu, najdlhšie však po dobu 10 rokov. Pri zasielaní na základe oprávneného záujmu (existujúci klienti) po dobu 1 roka od posledného využitia služby.

8. [bookmark: Pre]Prenos osobných údajov do tretích krajín

Prevádzkovateľ spracúva osobné údaje v rámci EÚ/EHP a nedochádza k ich prenosu do tretích krajín. 

9. [bookmark: Pro]Profilovanie a automatizované  rozhodovanie

Prevádzkovateľ nerealizuje profilovanie ani automatizované rozhodovanie. 

10. [bookmark: Os]Ostatné informácie o spracúvaní osobných údajov

Tento dokument môže byť priebežne aktualizovaný, a to zverejnením novej (aktualizovanej) verzie na tejto stránke. Pri realizácii jednotlivých služieb/aktivít môžu byť v rámci výzvy alebo žiadosti (vrátane ich príloh) doplnené podrobnejšie informácie o spracúvaní osobných údajov v kontexte danej služby/aktivity.  

Táto informácia o spracúvaní osobných údajov je účinná od 05.08.2026 a nahrádza predchádzajúcu verziu informácie o spracúvaní osobných údajov. 

V prípade akýchkoľvek otázok nás, prosím, kontaktujte (kontaktné údaje sú uvedené v časti Úvodné a kontaktné informácie).
